Norge-Amerika Foreningen

Norge-Amerika Foreningen (NORAM) ble etablert 1919 og er en norsk organisasjon som arbeider for økt samarbeid mellom Norge og Nord-Amerika innen høyere utdanning. Den deler årlig ut over en halv million dollar fordelt på rundt sytti stipend, til norske studenter som vil studere i USA eller Canada. I 2020 fusjonerte Nordmanns-Forbundet og Norge-Amerika Foreningen; den nye organisasjonen beholdt navnet Norge-Amerika Foreningen (NORAM).

 Formål 
Norge-Amerika Foreningen arbeider for å styrke båndene mellom Norge og Nord-Amerika innenfor høyere utdanning. NORAMs mål er å skaffe tilveie tilstrekkelige midler slik at flere studenter, forskere og arbeidstagere får muligheten til å tilbringe tid i utlandet.  NORAM bidrar gjennom denne aktivitet til styrking av kompetanse, økt internasjonal utveksling, nettverksbygging og gjensidig forståelse på begge sider av Atlanteren.

 Historie 
Organisasjonen ble etablert i 1919 på initiativ fra Nordmanns-Forbundet og American-Scandinavian Foundation (ASF) og fikk navnet The Norway-America Fund.  Den var inaktiv etter finanskrisen 1929–35 og ble fjernstyrt av C. J. Hambro fra Princeton under den andre verdenskrig.  Etter sammenslåingen i 1946 med The Association for Cooperation between the United States and Norway fikk den dagens navn (NORAM).  Både Sigrid Undset og Jacob S. Worm-Müller var i 1945 sentrale i gjenoppbyggelsen av NORAM, og i årene som fulgte ble Erling Christophersen også sentral gjennom sin rolle som kulturattaché og kulturråd ved ambassaden i Washington 1947–62.
Foreningens beskytter har vært Kong Haakon, Kong Olav og Kong Harald. 

NORAM har flere æresmedlemmer.

Organisasjonens president fra 1958 til 1996 var Ragnhild Galtung, som ble æresmedlem i 1998. Hun mottok i 1988 St. Olavs Orden for sitt virke, som mye godt innebar et inntektsbringende samarbeid med den jødiske organisasjonen Thanks to Scandinavia.

I 2014 ble 11 av NORAMs fond slått sammen til en stor stiftelse, kalt Norge-Amerika Stiftelsen. Norge-Amerika Foreningen foretar stipendtildelinger på vegne av Norge-Amerika Stiftelsen.

I 2019 markerte NORAM sitt 100-års jubileum og utga i den forbindelse boken En reise i vår utdanningshistorie. Norsk-amerikansk akademikerutveksling 1919–2019, skrevet av professor Kjetil A. Flatin.

I 2020 ble de to organisasjonene Norge-Amerika Foreningen og Nordmanns-Forbundet (stiftet i 1907) slått sammen.

 Stipender 
NORAM administrerer og forvalter flere stipend på vegne av Norge-Amerika Stiftelsen, American-Scandinavian Foundation og Thanks to Scandinavia. Norge-Amerika Stiftelsen har stipend for norske og amerikanske graduate studenter (master, PhD og Post-doc), samt stipend for ingeniører og arkitekter. På vegne av American-Scandinavian Foundation og Thanks to Scandinvaia administrerer NORAM stipend til norske graduate studenter til USA. NORAM samarbeider også med Den Norske Atlanterhavskomité om tildelingen av Ambassador Robert D. Stuart Jr. Fellowship, som støtter unge norske politikere med seks måneders opphold i Washington D.C.

 Ulike stipender 

 Bachelor 
NORAM har ikke egne stipend til bachelorstudier, men samarbeider med ulike universitet med opptak og tildeling av stipend. Gjennom NORAM kan norske studenter søke forenklet opptak ved samarbeidskoler og motta stipend for alle studieårene.

 Master, PhD, Post Doc 
Norge–Amerika Foreningen tilbyr stipend til norske statsborgere til graduate-studier og forskning i USA, altså på master-, Ph.D.- og post-doc.-nivå. Opp til 35 stipender til graduate-studier og forskning deles ut hvert år. Stipendbeløpene er fra ca 2000 til 20 000 USD. Programmet består av stipend fra flere forskjellige organisasjoner og stipendfond, men er administrert av NORAM som et helhetlig program for å gjøre søknadsprosessen enklere for søkerne. Søkere blir automatisk vurdert for alle de stipendene de kvalifiserer for. Søknadsfristen er i desember og gjelder for påfølgende akademiske år.

 Alf og Bergljot Kolflat Fund 
Stipendet tildeles norske ingeniører og arkitekter med minimum tre års yrkeserfaring etter fullført utdannelse. Søkere må være norske statsborgere. Personer med dobbelt statsborgerskap må ha bodd sammenhengende i Norge i minst fem år.

Stipend skal ikke brukes til vanlige studier ved universiteter eller høyskoler, men til opphold for praktisk orientering og erfaring. Stipend kan anvendes til deltagelse på kurs, konferanser og seminarer så vel som til rundreiser til industrianlegg og bedriftsbesøk.

Per 2015 var stipendbeløpet begrenset oppad til 30 000 NOK.

 Professional Development Award 
Stipend fra Professional Development Award gjør det mulig å tilbringe opp til tre måneder i USA for videreutdanning og arbeidstrening. The Professional Development Award er ikke for kunstneriske opphold uten en studie/forskningsmessig komponent, rene konferansereiser, internships, osv.

Tidligere mottagere har tilegnet seg nye kunnskaper/ferdigheter som har vært unikt tilgjengelige fra amerikanske institusjoner, for eksempel ny forskningsmetodikk eller videreutdanning innenfor deres fagområder. Prosjekter bør være del av et formelt program, eller under veiledning av en ekspert i fagområdet.

Per 2015 var stipendbeløpet begrenset oppad til USD 5,000. Stipendet utdeles av American-Scandinavian Foundation.

Ledere

 Generalsekretærer 
 1950–1954: Grethe Sandberg
 1954–1958: Inger Krogh-Johansen
 1958–1996: Ragnhild Galtung
 1996–2001: Gunnar Gran
 2001–2004: Kjetil A. Flatin
 2004–2008: Georg A. Broch
 2008–2012: Lasse Espelid
 2012–: Hanne Aaberg

 Presidenter 
 ?–1954: Hans Fr. Nielsen
 1954–1965: Jens A. Tellefsen
 1965–1971: Knut R. Olsen
 1971–1972: Otto Chr. Malterud
 1972–1975: Ove Collet
 1975–1978: Jacob Chr. Prebensen
 1978–1981: Gunnar Randers
 1981–1985: J.C. Kongsli
 1985–1989: Karl Lorck
 1990–1993: Kjell A. Nilsen
 1994–2007: Ragnar Halvorsen
 2000–2008: Johan H. Andresen
 2008–2011: Per Ditlev-Simonsen
 2011–2012: Hans Melby
 2012–: Liv Elin Hjelmeland

Referanser

 Eksterne lenker 


Kategori:Norske organisasjoner
Kategori:Amerika
Kategori:Etableringer i 1919